'Your Name' er en animationsfilm om drengen Taki fra Tokyo og pigen Mitsuha fra en lille landsby. De to teenagere bliver en dag forbundet til hinanden på en ganske særlig måde, da de bytter kroppe, mens de sover.

For deres omverden begynder Taki og Misuha radikalt at ændre personlighed, og sammen sætter de sig for at finde ud af, hvad der er på færde. Noget tyder på, at hændelsen har forbindelse til et mystisk meteornedslag.

'Your Name' er ikke bare en hvilken som helst ny, japansk animationsfilm. Den er intet mindre end den største anime-succes i verden nogensinde med 354 mio. dollars i indtjening. Endda større end kendte klassikere som Akira og Chihiro og heksene.

Den metafysiske historie indeholder både en god portion fantasy og humor, og der er flere lag i fortællingen, der giver noget at tænke over, når rulleteksterne er forbi.

'Your Name' bygger på instruktøren Makoto Shinkais egen roman og vises på japansk med danske tekster. (copyright: kino.dk)